Cꞌacꞌariꞌ ja Jesús xbij chique ja rdiscípulo:
—Puersa nixoquel chipan ja lancha,
nixbe chajuparaj yaꞌ,
nixnabeyaj chinwach,
neꞌ chique,
in xeruban can despedir ja winak.
Ja tok xebantaj can despedir rmal,
arjaꞌ joteꞌ chwach jayuꞌ ruyon,
xuwil jun lugar ja bar nuban wiꞌ oración.
Ja tok xoc akꞌaꞌ xa ruyon cꞌo triꞌ.
Ja cꞌa lancha kas pa ncꞌaj yaꞌ cꞌo chi wiꞌ,
cꞌo jun nimlaj ikꞌ jaktajnakto chiquij ja rdiscípulo,
matuyaꞌ lugar chique chi nebini in ja nimak tak baloj congana nuban tre ja lancha.
Ja cꞌa pa rsakaric rmajon binem parwiꞌ yaꞌ ja Jesús,
xekaj chinakaj ja lancha.
Ja cꞌa rdiscípulo tok quetzꞌat chi rmajon binem parwiꞌ yaꞌ congana quixbej quiꞌ rmal in congana capuj quecꞌuꞌx:
—Cꞌo takaꞌan jun xbinel,
xecheꞌe,
in quemaj rakic quechiꞌ rmal ja xbeben riꞌil.
Ja cꞌa Jesús xbij chique:
—Ma ticapuj ta ecꞌuꞌx,
xwaꞌn anin,
ma texbej ta ewiꞌ,
neꞌ chique.
Ja cꞌa Pedro arjaꞌ xbij tre:
—Wajaw,
ja wi katzij chi atat,
tabij chwe chi ninbin parwiꞌ yaꞌ chi ninbe awqꞌuin,
neꞌ tre.
—Catajoꞌ cꞌa,
neꞌxi rmal ja Jesús.
Cꞌacꞌariꞌ ja Pedro xelto chipan ja lancha in xumaj binem parwiꞌ ja yaꞌ,
be ruqꞌuin ja Jesús.
Pro ja tok xutzꞌat ja ikꞌ chi congana nuban arjaꞌ congana xbej riꞌ rmal,
xumaj kajem xeꞌ yaꞌ in xumaj rakic ruchiꞌ:
—Wajaw,
katoꞌoꞌ kiꞌ,
neꞌ tre.
Ja cꞌa Jesús chanim xuyuk pon rukꞌaꞌ,
xuyic ja Pedro in quewaꞌ xbij tre riꞌ:
—Achi,
xa ma nim ta ja yukulbal acꞌuꞌx wqꞌuin ¿nak tre tok xuban caꞌiꞌ acꞌuꞌx?
neꞌ tre.
Ja cꞌa tok xeꞌoc chipan ja lancha cami ja ikꞌ.
Ja cꞌa recꞌo chipan ja lancha ejeꞌeꞌ quemaj ryaꞌic rukꞌij,
quewaꞌ quibij tre riꞌ:
—Ni katzij wiꞌ chi atat ja rat Ralcꞌwal Dios,
xecheꞌ tre.
Xeꞌelel,
xeꞌekaj chajuparaj yaꞌ,
pa jun lugar rbinaꞌan Genesaret xeꞌekaj wiꞌ.
Ja cꞌa rachiꞌiꞌ ja recꞌo chipan ariꞌ lugar tok queyaꞌ cuenta tre chi Jesús ja xekaj cuqꞌuin ejeꞌeꞌ quitaklaꞌ rbixic chique canojel ja juleꞌ chic winak ja recꞌo chipan ariꞌ lugar in canojel ja yawaꞌiꞌ xequecꞌamel ruqꞌuin ja Jesús
in quewaꞌ quibij tre riꞌ:
—Tabanaꞌ jun utzil chake,
tayaꞌaꞌ jutzꞌit lugar chique ja yawaꞌiꞌ chi nquechapoc jutzꞌit ja ratziak,
mana xa jutzꞌit ruchiꞌ ja nquechapoc,
xecheꞌ tre.
In queriꞌ queban,
canojel ja xechapowi ja rtziak xetzuri.